Shqipëri: opozita reagon ashpër pas dekretimit të Kryetarit të Kontrollit të Lartë të Shtetit - 2004-10-25
Kryetari i Partisë Demokratike Sali Berisha deklaroi se presidenti Moisiu është kthyer në një përçarës të kombit që nuk respekton rregu
Një rrebesh sulmesh dhe kitikash po derdhet që prej dy ditësh mbi Presidentin Moisiu. Kandidatura delikate e Kryetarit të ri të Kontrollit të lartë të Shtetit e ka vënë atë dhe një herë në shenjestër të opozitës. Kandidatura e deputetit republikan Robert Çeku është kundërshtuar hapur nga e djathta, përfshirë këtu edhe nga vetë Partia Republikane. Arsyetimi i Partisë Demokratike është i thjeshtë. Nëse do të vendosej një emër i së djathtës, atëherë duhej të ishte opozita që të bënte propozimin. Kështu që kandidatura e zotit Çeku, konsiderohet nga Kryetari i Partisë Demokratike Sali Berisha si një marrëveshje tjetër mes Presidentit dhe Kryeministrit Fatos Nano: “Presidenti në misionin e tij nga president konsensual ka marrë përsipër të jetë president i përçarjes, një përçarës i vërtetë, primitiv, që nuk respekton as parimet themelore të pluralizimit. Të emërosh anëtarë të opozitës me votat e Fatos Nanos, do të thotë të mos kesh nocionet me elementare të nocioneve të demokracisë”, tha zoti Berisha. Nga ana e saj, presidenca u përgjigj sot duke sqaruar se procesi i përzgjedhjes së kandidatit të propozuar zgjati më shumë se tre muaj dhe përfshiu të gjithë spektrin politik e institucional në vend. Në sqarim shpjegohet se Presidenti është njohur edhe me kandidaturat e sugjeruara nga forca të ndryshme politike dhe shoqeria civile, të cilat janë janë përfshirë në procesin e bisedimeve politike, por nuk është arritur të gjendet mbështetja e nevojshme për miratim në Kuvendin e Shqipërisë. Dhe në përfundim të konsultimeve, shkruhet në sqarim, presidenti vendosi të propozojë kandidaturën e preferuar të tij për postin e kryetarit të KLSH-së. Sipas kësaj rezulton se kandidatura e zotit Çeku u përzgjodh pasi kreu i shtetit është siguruar se ajo do të ketë mbështetjen e parlamentit. Por në një kohë kur dihej paraprakisht se opozita nuk do e pranonte, atëherë kuptohet se garancitë për ta pranuar këtë kandidaturë janë dhënë nga shumica e majtë. Përndryshe rrëzimi i zotit Çeku nga ana e të gjitha forcave politike do të ishte një dështim i plotë i presidentit të Republikës.